FI Euroopan unionin virallinen lehti C 37/1

Euroopan tietosuojavaltuutetun lausunto komission täytäntöönpanoasetuksesta (EU) N:o 404/2011, annettu jossa annetaan yksityiskohtaisia sääntöjä yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamisesta

2012/C 37/01

EUROOPAN TIETOSUOJAVALTUUTETTU, joka

ottaa huomioon Euroopan unionin toiminnasta tehdyn sopimuksen ja erityisesti sen 16 artiklan,

ottaa huomioon Euroopan unionin perusoikeuskirjan ja erityisesti sen 7 ja 8 artiklan,

ottaa huomioon yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY (1),

ottaa huomioon yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (2), ja erityisesti sen 41 artiklan 2 kohdan,

ON ANTANUT SEURAAVAN LAUSUNNON:

1. JOHDANTO

1.1 Taustaa

1. Komissio antoi 8 päivänä huhtikuuta 2011 täytäntöönpanoasetuksen (EU) N:o 404/2011 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (jäljempänä täytäntöönpanoasetus) (3).

2. Euroopan tietosuojavaltuutettua ei kuultu asetuksen (EY) N:o 45/2001 28 artiklan 2 kohdan mukaisesti siitä huolimatta, että tämä lainsäädäntöehdotus oli Euroopan tietosuojavaltuutetun merkittäviä lainsäädäntöehdotuksia koskevien kuulemisten luettelossa (4). Sen vuoksi tämä lausunto perustuu saman asetuksen 41 artiklan 2 kohtaan.

1.2 Täytäntöönpanoasetuksen tavoitteet

3. Yhteisön valvontajärjestelmästä, jonka tavoitteena on varmistaa yhteisen kalastuspolitiikan sääntöjen noudattaminen, 20 päivänä marraskuuta 2009 annetun neuvoston asetuksen (EY) N:o 1224/2009 (”valvonta-asetus”) (5) tavoitteena on kehittää eurooppalainen järjestelmä valvontaa, tarkastusta ja täytäntöönpanoa varten sen varmistamiseksi, että kaikkia yhteisen kalastuspolitiikan sääntöjä noudatetaan.

4. Valvonta-asetus velvoitti komission antamaan yksityiskohtaisia sääntöjä ja toimenpiteitä, joita tarvittiin asetuksen tiettyjen määräysten täytäntöönpanossa. Täytäntöönpanoasetuksessa säädetään tällaisia yksityiskohtaisia sääntöjä seuraavien alojen osalta: vesialueille pääsyä ja vesiluonnonvarojen käyttöä koskevat yleiset vaatimukset (II osasto), kalastuksen valvonta (III osasto), kaupan pitämisen valvonta (IV osasto), tarkkailu (V osasto), tarkastus (VI osasto), täytäntöönpano (VII osasto), toimenpiteet, joilla varmistetaan, että jäsenvaltiot noudattavat yhteisen kalastuspolitiikan tavoitteita (VIII osasto), tiedot (IX osasto) sekä täytäntöönpano (X osasto).

1.3 Tämän lausunnon tarkoitus

5. Maaliskuussa 2009 tietosuojavaltuutettu antoi lausunnon valvonta-asetuksesta (6). Lausunnossa korostettiin sitä, että ehdotus sisälsi sellaisten tietoluokkien käsittelyä, joita voitiin pitää tietyissä tapauksissa henkilötietoina. Henkilötietoja käsitellään yleensä silloin, jos kalastusaluksen päällikkö tai omistaja tai kuka tahansa kalastaja tai aluksen miehistö jäsen tunnistetaan tai on tunnistettavissa. Tämän perusteella tietosuojavaltuutettu antoi muutamia suosituksia joistakin ehdotuksen määräyksistä.

6. Lisäksi tietosuojavaltuutettu korosti, että useissa ehdotetun asetuksen artikloissa viitattiin täytäntöönpanosääntöjen antamista koskevaan komiteamenettelyyn ja siihen, että jotkin näistä säännöistä sisälsivät myös tietosuojaan liittyviä näkökohtia (7). Koska nämä säännöt saattavat vaikuttaa tietosuojaan, tietosuojavaltuutettu suositteli, että komissio kuulisi häntä ennen näiden yksityiskohtaisten sääntöjen hyväksymistä. Täytäntöönpanoasetus annettiin 8 päivänä huhtikuuta 2011, mutta tietosuojavaltuutettua ei kuultu ennen sitä.

7. Euroopan tietosuojavaltuutettu pahoittelee sitä, ettei täytäntöönpanoasetusta toimitettu hänelle ennakkokuulemista varten, kuten vuoden 2009 lausunnossa oli suositeltu. Tietosuojavaltuutettu haluaa kuitenkin kiinnittää komission huomion muutamaan sellaiseen seikkaan täytäntöönpanoasetuksessa, jotka saattavat aiheuttaa huolta tietosuojan kannalta. Tästä syystä tietosuojavaltuutettu on päättänyt antaa tämän lyhyen lausunnon. Tietosuojavaltuutetun huomautukset koskevat pääasiassa seuraavia näkökohtia: 1) kalastusalusten toiminnan valvonta ja tietosuoja, 2) kalastusalusten kaukohavaintojärjestelmät, 3) komission ja toimivaltaisten viranomaisten säilyttämät henkilötiedot ja 4) asetuksen (EY) N:o 45/2001 sovellettavuus.

2. TÄYTÄNTÖÖNPANOASETUKSEN ANALYYSI

2.1 Kalastusalusten toiminnan seuranta ja tietosuoja

8. Johdanto-osan 31 kappaleessa mainitaan, että täytäntöönpanoasetuksen nojalla käsiteltäviä henkilötietoja hallinnoidaan direktiivin 95/46/EY ja asetuksen (EY) N:o 45/2001 mukaisesti ”erityisesti kun on kyse salassapitovaatimuksista ja tietojenkäsittelyn turvallisuudesta, henkilötietojen siirrosta kansallisista järjestelmistä komissiolle, tietojenkäsittelyn laillisuudesta ja rekisteröityjen henkilöiden oikeuksista saada itseään koskevia tietoja ja oikaista niitä”. Tietosuojavaltuutettu panee tämän viittauksen sovellettavaan tietosuojalainsäädäntöön tyytyväisenä merkille.

9. Kalastusalusten toimintaa seurataan järjestelmällisesti ja tarkasti kehittyneiden teknisten apuvälineiden avulla, mukaan luettuina satelliittipaikannusjärjestelmät ja tietokonepohjaiset tietokannat (8). Kalastusalusten maantieteellistä sijaintia, kurssia ja nopeutta valvotaan säännöllisesti VMS-järjestelmän (9) ja tarvittaessa automaattisen tunnistusjärjestelmän (AIS) (10) tai VDS-järjestelmän avulla (11). Kaikkia näitä tietoja ristiintarkastetaan, analysoidaan ja varmennetaan säännöllisesti tietokonealgoritmien ja automaattisten mekanismien avulla epäjohdonmukaisuuksien tai epäiltyjen rikkomusten havaitsemiseksi. Kuten täytäntöönpanoasetuksen 145 artiklan 3 kohdasta käy ilmi, tietojenkäsittelyn avulla on voitava tarvittaessa toteuttaa tiedonlouhintaa ja profilointitoimia (12).

10. Jos nämä tiedot voidaan yhdistää tunnistettuihin tai tunnistettaviin henkilöihin (esimerkiksi aluksen päällikkö, aluksen omistaja tai miehistön jäsen), seuranta sisältää henkilötietojen käsittelyä. Sen vuoksi on tärkeää, että valvontajärjestelmä on hyvin tasapainoinen ja että käytössä on asianmukaisia takeita sen välttämiseksi, ettei asianomaisten henkilöiden oikeuksia rajoiteta epätarkoituksenmukaisesti. Tämä merkitsee esimerkiksi sitä, että niitä tarkoituksia, joita varten asianmukaisia tietoja voidaan käsitellä, rajoitetaan selvästi ja että käsiteltävät (henkilö)tiedot pidetään mahdollisimman vähäisinä ja että näiden tietojen säilyttämiselle määrätään enimmäissäilytysaika. Tämä on erityisen tärkeää etenkin nykyisessä tilanteessa, jossa tietojenkäsittelyoperaatioihin saattaa sisältyä sellaisia tietoja rikkomuksista tai epäillyistä rikkomuksista, jotka todennäköisesti yhdistetään aluksen omistajaa ja/tai päällikköä koskeviin henkilötietoihin.

11. Seurantatoimien soveltamisalan ja laajuuden osalta vaikuttaa siltä, että täytäntöönpanoasetuksessa ei aina pystytä säilyttämään sääntöjen noudattamisen varmistamista koskevan tavoitteen ja yksityisyyden kunnioittamisen ja tietosuojan välistä tasapainoa. Koska täytäntöönpanoasetus on jo hyväksytty, tietosuojavaltuutettu pitää tärkeänä, että komissio selvittää mahdollisuuksien mukaan jälkikäteen tietojenkäsittelytoimien laajuuden ja rajat sekä antaa tarvittaessa tiettyjä takeita. Tätä varten komissio voi esimerkiksi antaa yleisiä tai erityisiä ohjeita tai sisäisiä sääntöjä, joilla pyritään selventämään eräitä tietojenkäsittelytoimien näkökohtia henkilötietojen suojelun tai ennakkotarkastusten toteuttamisen osalta tietosuojavaltuutetun kanssa asetuksen (EY) N:o 45/2001 27 artiklan nojalla.

12. Tärkeimpiä näkökohtia, joita tietosuojavaltuutetun näkemyksen mukaan on tarkennettava, käsitellään jäljempänä.

2.2 VMS-, AIS- ja VDS-tietojen käyttö ja käyttötarkoituksen rajoittamisen periaate

13. Yksi tietosuojaa koskevan perusoikeuden perusperiaatteista on se, että henkilötietoja kerätään vain tiettyä nimenomaista ja laillista tarkoitusta varten (13). Käyttötarkoituksen rajoittamisen periaate asettaa rekisterinpitäjille tietyn vastuun, mutta myös vaatimuksia lainsäätäjälle, sillä se edellyttää, että lainsäädännön määräyksiä ei saa laatia niin yleisiksi, että niiden perusteella oikeutettaisiin henkilötietojen käyttö myös sellaisiin tarkoituksiin, joita ei ole riittävästi määritetty. Käyttötarkoituksen rajoittamisen periaatteesta on mahdollista poiketa, jos se on tarpeellista ja oikeasuhteista ja jos muutoin noudatetaan Euroopan unionin perusoikeuskirjan 52 artiklassa asetettuja vaatimuksia.

14. Kuten on jo mainittu, valvonta-asetus ja täytäntöönpanoasetus mahdollistavat kalastustoiminnan järjestelmällisen ja tarkan seurannan VMS-, AIS- ja VDS-järjestelmien avulla. Valvonta-asetuksen 12 artiklan mukaan VMS-, AIS- ja VDS-järjestelmistä saatuja tietoja voidaan siirtää EU:n virastoille ja jäsenvaltioiden toimivaltaisille viranomaisille, jotka harjoittavat valvontatoimia ”meriturvallisuutta ja merenkulun turvatoimia, rajavalvontaa, merellisen ympäristön suojelua ja yleistä lainvalvontaa varten”. Lisäksi täytäntöönpanoasetuksen 27 artiklassa täsmennetään, että jäsenvaltioiden on käytettävä VMS-tietoja ”kalastusalusten toiminnan tehokasta seurantaa varten” ja että jäsenvaltioiden on ”toteutettava kaikki tarvittavat toimenpiteet varmistaakseen, että näitä tietoja käytetään yksinomaan virallisiin tarkoituksiin”.

15. Käyttötarkoituksen rajoittamisen periaatteen osalta tietosuojavaltuutettu katsoo, että valvonta-asetuksen 12 artikla ja täytäntöönpanoasetuksen 27 artikla on muotoiltu liian laajoiksi. Ilman rajoittavaa tulkintaa ilmaisut ”yleinen lainvalvonta”, ”kalastusalusten toiminnan seuranta” ja ”viralliset tarkoitukset” ovat omiaan kattamaan liian laajan kirjon tietojenkäsittelytoimia, jotka eivät liity valvonta-asetuksen tarkoituksiin edes etäisesti. Näin avoin lähestymistapa herättää käyttötarkoituksen rajoittamisen periaatteeseen liittyvää huolta.

16. Edellä esitettyjen pohdintojen perusteella tietosuojavaltuutettu kehottaa komissiota antamaan konkreettisia ohjeita täytäntöönpanoasetuksen 27 artiklan tulkinnasta. Komission olisi selvennettävä etenkin VMS-, AIS- ja VDS-tietojen käsittelyä ”yleistä lainvalvontaa varten” tai muihin tarkoituksiin, jotka eivät liity yhteiseen kalastuspolitiikkaan, sekä rajoitettava käytön laajuutta.

2.3 Säilytysajat

17. Toisen tietosuojalainsäädännön perusperiaatteen mukaan henkilötietoja on säilytettävä muodossa, josta rekisteröity on tunnistettavissa ainoastaan sen ajan kuin on tarpeen niitä tarkoituksia varten, joihin tiedot kerättiin tai joihin niitä myöhemmin käsitellään (14). Myös tämä periaate liittyy suoraan käyttötarkoituksen rajoittamiseen. Jos henkilötietoja ei enää tarvita alkuperäiseen tarkoitukseen, niiden säilyttäminen ei ole enää sallittua, koska tällöin tietoja käsiteltäisiin muuta kuin alkuperäistä tarkoitusta varten.

18. Täytäntöönpanoasetuksessa monien tietojen vähimmäissäilytysajaksi on asetettu kolme vuotta. VMS-tietojen osalta esimerkiksi 27 artiklan 2 kohdan a alakohdassa määrätään, että jäsenvaltioiden on varmistettava, että saadut tiedot tallennetaan tietokoneella luettavassa muodossa ja säilytetään turvallisesti tietokonepohjaisissa tietokannoissa ”vähintään kolmen vuoden ajan”. Samoin 92 artiklan 3 kohdassa määrätään, että raporttitiedot on säilytettävä tietokannassa ”vähintään kolmen vuoden ajan”. Lisäksi 118 artiklan 3 kohdassa määrätään, että tarkastusraportteja koskevat tiedot on säilytettävä tietokannassa ”vähintään kolmen vuoden ajan”.

19. Yleisesti ottaen tietosuojavaltuutettu katsoo, että säilytysaika olisi pitänyt määrittää tarkemmin asettamalla enimmäissäilytysaika (pelkän vähimmäissäilytysajan sijasta). Tietosuojavaltuutettu kuitenkin katsoo, että edellä esitettyjä määräyksiä olisi tulkittava yhdenmukaisesti direktiivin 95/46/EY 6 artiklan 1 kohdan e alakohdan ja asetuksen (EY) N:o 45/2001 4 artiklan 1 kohdan e alakohdan mukaisesti. Tämä tarkoittaa sitä, että kolmen vuoden säilytysaika on tulkittava enimmäissäilytysajaksi, ellei tarvetta säilyttää tietoja pidemmän aikaa voida osoittaa asianmukaisesti vakuuttavien todisteiden avulla.

2.4 Hallinnollinen yhteistyö ja tietojenvaihto kolmansien maiden kanssa

20. Täytäntöönpanoasetuksen 164 artikla koskee tietojenvaihtoa kolmansien maiden kanssa. Eritoten 164 artiklan 2 kohdassa käsitellään tietojen toimittamista jäsenvaltiosta kolmanteen maahan tai alueelliseen kalastuksenhoitojärjestöön kyseisen maan kanssa tehdyn kahdenvälisen sopimuksen nojalla tai kyseisen järjestön sääntöjen mukaisesti. Asetuksen 164 artiklan 3 kohdassa käsitellään komissiosta tai sen nimeämältä elimeltä peräisin olevien tietojen vaihtoa, jotka koskevat yhteisen kalastuspolitiikan sääntöjen noudattamatta jättämistä, unionin ja kolmansien maiden tai alueellisten kalastuksenhoitojärjestöjen välisten sopimusten tai vastaavien järjestelyjen puitteissa.

21. Vaikka täytäntöönpanoasetuksen 164 artiklan 2 kohdassa tarkennetaan, että tietojenvaihdossa jäsenvaltioiden ja kolmansien maiden välillä ”on noudatettava yksilöiden suojelua henkilötietojen käsittelyssä koskevaa EU:n ja kansallista lainsäädäntöä”, saman artiklan kolmannessa kohdassa ei ole vastaavaa viitettä komissiosta peräisin olevien tietojen vaihdon osalta. Kolmannen kohdan nojalla tietojenvaihtoon tarvitaan vain tietoja antaneen jäsenvaltion suostumus.

22. Tältä osin tietosuojavaltuutettu korostaa, että henkilötietojen siirto komissiosta tai muista Euroopan unionin elimistä tai virastoista kolmansiin maihin 164 artiklan nojalla on sallittua vain, mikäli siinä noudatetaan asetuksen (EY) N:o 45/2001 vaatimuksia ja etenkin sen 9 artiklaa.

2.5 Komission olisi harkittava ennakkotarkastuksen tarvetta

23. Valvonta-asetus ja täytäntöönpanoasetus saattavat sisältää komission tai EU:n muiden elinten toteuttamaa henkilötietojen käsittelyä, jolloin käsittelytoimiin on sovellettava asetusta (EY) N:o 45/2001. Mikäli käsittelytoimiin liittyy riskejä, jotka koskevat rekisteröityjen oikeuksia ja vapauksia, on toteutettava tietosuojavaltuutetun ennakkotarkastus asetuksen (EY) N:o 45/2001 27 artiklan mukaisesti.

24. Näyttää siltä, että etenkin valvonta-asetuksen ja täytäntöönpanoasetuksen nojalla toteutettuihin käsittelytoimiin voi liittyä kalastusaluksen tekemiin rikkomuksiin tai epäiltyihin rikkomuksiin liittyvien tietojen käsittelyä. Nämä tiedot luultavasti yhdistetään aluksen omistajan tai päällikön (tai miehistön jäsenen) henkilötietoihin sovellettavien sääntöjen rikkomusten osalta.

25. Näin ollen tietosuojavaltuutettu kehottaa komissiota (ja muita asianosaisia Euroopan unionin elimiä) pohtimaan, onko valvonta-asetuksen ja täytäntöönpanoasetuksen nojalla toteutettavien käsittelytoimien ennakkotarkastus tarpeen, ja antamaan tämän arvion perusteella tarvittavat ilmoitukset (15).

PÄÄTELMÄT

26. Euroopan tietosuojavaltuutettu pahoittelee sitä, ettei täytäntöönpanoasetuksen tekstiä toimitettu hänelle ennakkokuulemista varten asetuksen (EY) N:o 45/2001 28 artiklan 2 kohdan mukaisesti, kuten vuoden 2009 lausunnossa oli suositeltu. Tietosuojavaltuutettu panee tyytyväisenä merkille, että täytäntöönpanoasetuksen johdanto-osan 31 kappaleessa viitataan sovellettavaan tietosuojalainsäädäntöön, mutta hän kuitenkin katsoo, että tietyt tämän asetuksen määräykset ovat omiaan herättämään tietosuojaan liittyvää huolta.

27. Koska täytäntöönpanoasetus on jo hyväksytty, tietosuojavaltuutettu kehottaa komissiota selvittämään mahdollisuuksien mukaan jälkikäteen tietojenkäsittelytoimien laajuuden ja rajoitukset ja antamaan tarvittaessa tiettyjä takeita. Tämä on mahdollista antamalla yleisiä tai tarkempia ohjeita tai sisäisiä sääntöjä, tai tietosuojavaltuutetun kanssa toteutettavien ennakkotarkastusten puitteissa asetuksen (EY) N:o 45/2001 27 artiklan mukaisesti.

28. Tietosuojavaltuutettu kehottaa komissiota ja muita asianosaisia EU:n elimiä kiinnittämään huomiota seuraaviin seikkoihin: — Komission olisi annettava konkreettisia ohjeita täytäntöönpanoasetuksen 27 artiklan tulkinnasta. Komission olisi selvennettävä etenkin VMS-, AIS- ja VDS-tietojen käsittelyä ”yleistä lainvalvontaa varten” tai muihin tarkoituksiin, jotka eivät liity yhteiseen kalastuspolitiikkaan, sekä rajoitettava käytön laajuutta. — Siltä osin kuin täytäntöönpanoasetuksessa määrätään tiettyjen tietoluokkien vähimmäissäilytysajasta (katso edellä 19 kohdassa esitetyt esimerkit), henkilötietojen säilyttämisen pidemmän aikaa olisi oltava sallittua ainoastaan, jos sen tarpeellisuus voidaan osoittaa asianmukaisesti. — Olisi varmistettava, että henkilötietojen siirrossa komissiosta tai muista Euroopan unionin toimielimistä tai virastoista kolmansiin maihin täytäntöönpanoasetuksen 164 artiklan nojalla noudatetaan asetuksen (EY) N:o 45/2001 vaatimuksia ja etenkin sen 9 artiklaa. — Olisi pohdittava, onko valvonta-asetuksen ja täytäntöönpanoasetuksen nojalla toteutettavien käsittelytoimien ennakkotarkastus tietosuojavaltuutetun kanssa tarpeen, ja toimitettava tämän arvion perusteella tarvittavat ilmoitukset.

Tehty Brysselissä 28 päivänä lokakuuta 2011. Giovanni BUTTARELLI Euroopan apulaistietosuojavaltuutettu

(1) EYVL L 281, 23.11.1995, s. 31.

(2) EYVL L 8, 12.1.2001, s. 1.

(3) EUVL L 112, 30.4.2011, s. 1.

(4) Saatavana Euroopan tietosuojavaltuutetun verkkosivustolla (http://www.edps.europa.eu) kohdasta Consultation/Priorities.

(5) EUVL L 343, 22.12.2009, s. 1.

(6) Euroopan tietosuojavaltuutetun lausunto ehdotuksesta neuvoston asetukseksi yhteisön valvontajärjestelmästä yhteisen kalastuspolitiikan sääntöjen noudattamisen varmistamiseksi (EUVL C 151, 3.7.2009, s. 11).

(7) Katso Euroopan tietosuojavaltuutetun lausunto ehdotuksesta neuvoston asetukseksi yhteisön valvontajärjestelmästä yhteisen kalastuspolitiikan sääntöjen noudattamisen varmistamiseksi, lainattu edellä, 29–30 kohta.

(8) Katso tästä komission perustelut 12.4.2011, MEMO/11/234.

(9) VMS (vessel monitoring system) on kalastusaluksiin asennettu satelliittiseurantalaite, jonka välityksellä kerätään lippuvaltion kalastuksenseurantakeskukselle toimitettavia tietoja, jotka koskevat kalastusalusten tunnisteita, maantieteellistä sijaintia, päivämääriä, kellonaikaa, kurssia ja nopeutta (katso valvonta-asetuksen 4 artiklan 12 kohta).

(10) Automaattisella tunnistusjärjestelmällä (AIS) tarkoitetaan autonomista ja jatkuvaa alusten tunnistus- ja seurantajärjestelmää, joka tarjoaa alukselle keinon vaihtaa toisten lähistöllä olevien alusten ja maissa olevien viranomaisten kanssa sähköisesti alusta koskevia tietoja, mukaan luettuina tiedot aluksen tunnisteista, sijainnista, kurssista ja nopeudesta (katso valvonta-asetuksen 4 artiklan 11 kohta).

(11) Alusten paikantamisjärjestelmällä (VDS) tarkoitetaan satelliittiperusteista kaukohavaintoteknologiaa, jolla aluksia voidaan tunnistaa ja havaita niiden sijainti merellä (katso valvonta-asetuksen 4 artiklan 13 kohta).

(12) Asetuksen 145 artiklan 3 kohta: ”Tietokantaan on tallennettava sekä positiiviset että negatiiviset tietokonepohjaisen varmentamisjärjestelmän tulokset. Kaikista varmentamismenettelyssä havaituista epäjohdonmukaisuuksista ja laiminlyönneistä sekä niistä johtuvista jatkotoimista on saatava tieto välittömästi. On myös oltava mahdollista hakea sellaisten kalastusalusten, kalastusalusten päälliköiden tai liikenteenharjoittajien tunnistetietoja, joiden osalta on kolmen viime vuoden aikana havaittu toistuvasti epäjohdonmukaisuuksia ja mahdollisia laiminlyöntejä.”.

(13) Euroopan unionin perusoikeuskirjan 8 artikla sekä direktiivin 95/46/EY 6 artiklan 1 kohdan b alakohta sekä asetuksen (EY) N:o 45/2001 4 artiklan 1 kohdan b alakohta.

(14) Direktiivin 95/46/EY 6 artiklan 1 kohdan e alakohta ja asetuksen (EY) N:o 45/2001 4 artiklan 1 kohdan e alakohta.

(15) Jo vuoden 2009 lausunnossa suositellun mukaisesti, katso 22 kohta.